FI Euroopan unionin virallinen lehti L 274/6

KOMISSION TÄYTÄNTÖÖNPANOASETUS (EU) N:o 974/2014,

annettu 11 päivänä syyskuuta 2014,

hedelmä- ja vihannesjalosteiden liukoisen kuiva-ainepitoisuuden refraktometrisen mittausmenetelmän vahvistamisesta niiden luokittelemiseksi yhdistettyyn nimikkeistöön

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,

sekä katsoo seuraavaa:

(1) Asetuksessa (ETY) N:o 2658/87 vahvistetaan tavaranimikkeistö, jäljempänä ’yhdistetty nimikkeistö’, joka on mainitun asetuksen liitteenä I.

(2) Komission asetuksessa (ETY) N:o 558/93 (2) vahvistetaan refraktometrinen menetelmä, jota käytetään hedelmä- ja vihannesjalosteiden sokeripitoisuuden mittaamisessa yhdistetyn nimikkeistön 8 ryhmän 1 lisähuomautuksen ja yhdistetyn nimikkeistön 20 ryhmän 2 ja 6 lisähuomautuksen soveltamiseksi.

(3) Asetus (ETY) N:o 558/93 on poistettu aktiivisesta säännöstöstä komission tiedonannolla 2009/C 30/04 (3).

(4) Vaikka asetus (ETY) N:o 558/93 on poistettu aktiivisesta säännöstöstä, jäsenvaltioiden tullilaboratoriot tarvitsevat edelleen refraktometrista menetelmää, koska se on niille korvaamattoman tärkeä väline yhdistetyn tullinimikkeistön 8 ja 20 ryhmään kuuluvien tuotteiden sisältämien eri sokereiden sakkaroosina ilmaistun pitoisuuden määrittämiseksi.

(5) Jotta varmistettaisiin, että tulliviranomaiset noudattavat yhtenäistä lähestymistapaa tavaroiden luokittelussa, on tarpeen vahvistaa menetelmä hedelmä- ja vihannesjalosteiden liukoisen kuiva-ainepitoisuuden mittaamiseksi.

(6) Tätä varten on aiheellista käyttää refraktometrista menetelmää, joka perustuu asetuksessa (ETY) N:o 558/93 vahvistettuun menetelmään, ottaen huomioon laboratoriotekniikoiden kehittymisen ja tieteellisen asiantuntemuksen karttumisen myötä saadut kokemukset.

(7) Tässä asetuksessa säädetyt toimenpiteet ovat tullikoodeksikomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Hedelmä- ja vihannesjalosteiden liukoisen kuiva-ainepitoisuuden mittausmenetelmä, jota käytetään määritettäessä yhdistetyn nimikkeistön 8 ja 20 ryhmän tuotteiden sakkaroosina ilmaistua sokeripitoisuutta niiden luokittelemiseksi yhdistettyyn nimikkeistöön, kuvataan tämän asetuksen liitteessä.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä syyskuuta 2014. Komission puolesta, puheenjohtajan nimissä Algirdas ŠEMETA Komission jäsen

(1) EYVL L 256, 7.9.1987, s. 1.

(2) Commission Regulation (EEC) No 558/93 of 10 March 1993 on the refractometry method of measuring dry soluble residue in products processed from fruit and vegetables, repealing Regulation (EEC) No 543/86 and amending Annex I to Council Regulation (EEC) No 2658/87 (EYVL L 58, 11.3.1993, s. 50; ei saatavilla suomenkielisenä).

(3) Komission tiedonanto tiettyjen yhteisön maatalousalan säädösten vanhentumisen virallisesta tunnustamisesta (EUVL C 30, 6.2.2009, s. 18).